
NUOMONĖ
Piliečių laisvių, teisingumo ir vidaus reikalų komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti toliau pateikiamą tekstą:
1.	pažymi, kad Europos prokuratūros bylų skaičius labai padidėjo – 2024 m. buvo atlikti 2 666 aktyvūs tyrimai, iš kurių beveik 30 proc. buvo tarpvalstybinio pobūdžio, taip pat gerokai padaugėjo kaltinamųjų aktų (47 proc.) ir Europos deleguotųjų prokurorų prašymu priimtų nutarimų įšaldyti turtą;
2.	pažymi, kad 2024 m. Europos prokuratūra išnagrinėjo 6 547 pranešimus apie nusikalstamas veikas, t. y. 56 proc. daugiau nei 2023 m.,– daugiausia dėl to, kad labai padaugėjo pranešimų, gaunamų iš privačių subjektų (85 proc. daugiau) ir nacionalinių valdžios institucijų (12 proc. daugiau), o tai rodo, kad dalyvaujančiose valstybėse narėse geriau nustatomas Sąjungos finansiniams interesams kenkiantis sukčiavimas ir kad esama didesnio visuomenės informuotumo apie Europos prokuratūros vaidmenį; 
3.	atkreipia dėmesį į didėjantį su tarpvalstybiniu sukčiavimu PVM susijusių bylų skaičių: daugiau kaip pusė Europos prokuratūros bylose įvertintos žalos sumos yra susijusi su šiomis bylomis; be to, pažymi, kad labai padaugėjo tyrimų, susijusių su pagal programą „NextGenerationEU“ paskirto finansavimo įgyvendinimu (25 proc. daugiau); 
4.	pabrėžia, kad nacionalinės teisės aktų skirtumai ir nevienodos valstybių narių pastangos užtikrinti jų vykdymą ir toliau trukdo atlikti didelę dalį sukčiavimo ir kitų su ES biudžetu susijusių nusikalstamų veikų tyrimų;
5.	pabrėžia, kad pagal pradinę biudžeto sistemą buvo numatytas gerokai per mažas Europos prokuratūros darbo krūvis, todėl ji struktūriniu požiūriu nepakankamai finansuojama ir joje dirba nepakankamai darbuotojų; pabrėžia, kad tyrimų vis daugėja ir tokio jų kiekio neįmanoma valdyti neturint pakankamai darbuotojų ir tinkamų išteklių, kuriais būtų užtikrinta, kad finansavimą papildytų griežtesni atskaitomybės mechanizmai ir periodinės veiklos peržiūros siekiant garantuoti veiksmingą ES mokesčių mokėtojų pinigų naudojimą; ragina Komisiją bendradarbiauti su Europos prokuratūra ir, rengiant kitą daugiametę finansinę programą, pateikti atnaujintą Europos prokuratūros poreikių vertinimą, kuriame taip pat turėtų būti atsižvelgta į tai, kad Europos prokuratūros teritorinė kompetencija išplėsta įtraukiant Švediją ir Lenkiją; primena, kad Europos prokuratūra yra viena iš keleto ES įstaigų, teikiančių ES biudžetui išteklių ES finansinių interesų apsaugos kontekste;
6.	pabrėžia, kad Europolą, Eurojustą, OLAF ir Europos prokuratūros veiklą reglamentuojančios teisės aktų sistemos peržiūra turėtų suteikti galimybių užtikrinti, kad būtų kuo veiksmingiau siekiama bendrų tikslų, visų pirma kovojant su sukčiavimu, finansiniais nusikaltimais, korupcija ir kitomis nusikalstamomis veikomis, kuriomis ES finansiniams interesams daroma žala, ir kartu išvengti veiksmų dubliavimo; pabrėžia, kad glaudesnis operatyvinis bendradarbiavimas ir bendri analitiniai pajėgumai su kitomis ES agentūromis, pvz., Europolu, Eurojustu ir OLAF, galėtų sukurti svarbią masto ekonomiją ir padidinti bendrą veiksmingumą; ragina Europos prokuratūrą glaudžiau bendradarbiauti su kitomis agentūromis, kurios siekia tų pačių tikslų ir gali suteikti daug papildomumo galimybių; šiuo klausimu visų pirma atkreipia dėmesį į naujai įsteigtą Kovos su pinigų plovimu instituciją (AMLA) ir būsimą Europos Sąjungos muitinę; pabrėžia, kad veiksmingas sukčiavimo ir finansinių nusikaltimų nustatymas priklauso nuo tikro duomenimis grindžiamo bendradarbiavimo ir keitimosi informacija tarp visų ES kovos su sukčiavimu struktūros subjektų; pabrėžia, kad šis bendradarbiavimas turi būti vykdomas visapusiškai laikantis duomenų apsaugos taisyklių ir procedūrinių apsaugos priemonių;
7.	primena Komisijos įsipareigojimą paspartinti Europos prokuratūros įgaliojimų peržiūrą ir tikisi, kad ją atlikus bus išplėsta jos kompetencija; pabrėžia, kad ne kartą ragino išplėsti Europos prokuratūros jurisdikciją, t. y. į ją įtraukti kitų sričių sunkius nusikaltimus, pavyzdžiui ES sankcijų pažeidimus; tačiau pabrėžia, kad prieš išplečiant jurisdikciją turi būti atliktas visapusiškas poveikio vertinimas ir skirta pakankamų biudžeto ir žmogiškųjų išteklių, kad būtų užtikrintas veiklos veiksmingumas;
8.	pripažįsta, kad Europos prokuratūra, naudodamasi tinkamais ištekliais, turi sukurti autonomines skaitmenines sistemas, kad galėtų kovoti su vis sudėtingesniais tarpvalstybiniais finansiniais nusikaltimais, kuriuos vykdant vis išmaniau naudojamos besiformuojančios skaitmeninės technologijos; reiškia susirūpinimą dėl to, kad vėluojama sukurti Europos prokuratūros bylų valdymo sistemą; atkreipia dėmesį į didelį kiekį duomenų, kuriuos Europos prokuratūra renka atlikdama tyrimus, visų pirma sudėtingose finansinių nusikaltimų, organizuoto nusikalstamumo ir pinigų plovimo bylose, ir kuriais dėl vidaus analitinių pajėgumų trūkumo vis dar nepakankamai pasinaudojama; palankiai vertina tai, kad priimta Europos prokuratūros kibernetinio saugumo strategija ir nustatyta kibernetinio saugumo sistema, ir ragina jas sparčiai ir visapusiškai įgyvendinti; ragina Europos prokuratūrą vykdant savo skaitmeninę pertvarką pirmenybę teikti sąveikumui ir duomenų saugumui, užtikrinant suderinamumą su Europolo ir Eurojusto sistemomis, kartu apsaugant pagrindines teises;
9.	primygtinai ragina valstybes nares, kurios dar nėra prisijungusios prie Europos prokuratūros sistemos, nedelsiant tai padaryti, kad būtų užtikrinta iš tiesų visos Europos baudžiamosios teisenos sistema, galinti apsaugoti Sąjungos finansinius interesus ir veiksmingai kovoti su tarpvalstybiniu organizuotu nusikalstamumu ir korupcija; pabrėžia, kad dėl nedalyvavimo Europos prokuratūros veikloje atsirandantis susiskaidymas kenkia ES teisminių institucijų struktūros nuoseklumui ir veiksmingumui ir kad visapusiškas visų valstybių narių dalyvavimas labai sustiprintų Sąjungos gebėjimą nustatyti sunkius nusikaltimus, darančius poveikį ES biudžetui, juos tirti ir patraukti už juos baudžiamojon atsakomybėn; primena, kad dalyvavimas Europos prokuratūros veikloje yra Sąjungos bendros teisminių institucijų ir kovos su sukčiavimu struktūros kertinis akmuo, užtikrinantis veiksmingą ES finansinių interesų apsaugą ir jos institucijų vientisumą; ragina vykdant stojimo į ES procesą reikalauti, kad visos būsimos valstybės narės dalyvautų Europos prokuratūros veikloje, siekiant užtikrinti vienodą atskaitomybės, teisminio bendradarbiavimo ir vykdymo užtikrinimo lygį visoje Sąjungoje;
10.	pabrėžia poreikį nuolat palaikyti struktūrinį dialogą su valstybėmis narėmis, jau dalyvaujančiomis Europos prokuratūros veikloje, siekiant reaguoti į praktinius iššūkius, kuriuos jos patiria kovodamos su teisinės valstybės principo pažeidimais ir korupcija; ragina Europos Komisiją padėti šioms valstybėms narėms konkrečiai įgyvendinti metinėse teisinės valstybės principo taikymo ataskaitose pateiktas rekomendacijas ir užtikrinti, kad Europos prokuratūros sistemoje įgyta patirtis padėtų užtikrinti tvirtesnį ir nuoseklesnį Sąjungos masto požiūrį į teisminių institucijų sąžiningumą ir atskaitomybę.

